Temeljem članka 17. stavka 1. podstavak 1. Zakona o sustavu civilne zaštite („Narodne novine“ broj 82/15, 118/18, 31/20, 20/21, 114/22), Pravilnika o nositeljima, sadržaju i postupcima izrade planskih dokumenata u civilnoj zaštiti te načinu informiranja javnosti o postupku njihovog donošenja (NN 66/21) i članka 32. Statuta Općine Matulji („Službene novine Primorsko-goranske županije“ broj 26/09, 38/09, 8/13, 17/ 14, 29/14, 4/15 - pročišćeni tekst, 39/15, 7/18, 6/21, 23/21 i 36/23), Općinsko vijeće Općine Matulji, na sjednici održanoj dana 17. ožujka 2025. godine donijelo je

**ANALIZU STANJA**

**SUSTAVA CIVILNE ZAŠTITE NA PODRUČJU**

**OPĆINE MATULJI ZA 2024. GODINU**

**UVOD**

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih razaranja.

Sustav civilne zaštite obuhvaća mjere i aktivnosti (preventivne, planske, organizacijske, operativne, nadzorne i financijske) kojima se uređuju prava i obveze sudionika, ustroj i djelovanje svih dijelova sustava civilne zaštite i način povezivanja institucionalnih i funkcionalnih resursa sudionika koji se međusobno nadopunjuju u jedinstvenu cjelinu radi smanjenja rizika katastrofa te zaštite i spašavanja građana, materijalnih i kulturnih dobara i okoliša kao i od posljedica prirodnih, tehničko-tehnoloških velikih nesreća i katastrofa, otklanjanja posljedica terorizma i ratnih razaranja.

Općina Matulji je dužna organizirati poslove iz svog samoupravnog djelokruga koji se odnose na planiranje, razvoj, učinkovito funkcioniranje i financiranje sustava civilne zaštite.

Člankom 17. stavak 1. Zakona o sustavu civilne zaštite ("Narodne novine" broj 82/15,118/18, 31/20, 20/21, 114/22) definirano je da predstavničko tijelo na prijedlog izvršnog tijela jedinica lokalne i područne (regionalne) samouprave u postupku donošenja proračuna razmatra i usvaja godišnju analizu stanja, godišnji plan razvoja sustava civilne zaštite s financijskim učincima za trogodišnje razdoblje te smjernice za organizaciju i razvoj sustava koje se razmatraju i usvajaju svake četiri godine.

Godišnjom analizom sustava civilne zaštite Općine Matulji provodi se analiza sustava CZ kojima se prati realizacija i usklađuju planovi razvoja sustava CZ za svaku godinu do kraja mandatnog razdoblja (četverogodišnje Smjernice).

Istom se prati napredak implementacije ciljeva iz Smjernica, utvrđuje novo stanje, redefiniraju prioriteti, ocjenjuje doprinos nositelja i sudionika u provođenju mjera i aktivnosti iz plana razvoja sustava CZ, analizira financiranje sustava CZ i realizacija svih drugih aktivnosti od značaja za provođenje revizije planova razvoja sustava civilne zaštite Općine Matulji.

**STANJE SUSTAVA CIVILNE ZAŠTITE OPĆINE MATULJI – OPERATIVNE SNAGE**

Sukladno članku 20. stavak 1. Zakona o sustavu civilne zaštite, mjere i aktivnosti u sustavu civilne zaštite provode operativne snage sustava civilne zaštite i to:

- stožeri civilne zaštite

- operativne snage vatrogastva

- operativne snage Hrvatskog Crvenog križa

- operativne snage Hrvatske gorske službe spašavanja

- udruge

- postrojbe i povjerenici civilne zaštite

- koordinatori na lokaciji

- pravne osobe u sustavu civilne zaštite.

1. **STOŽER CIVILNE ZAŠTITE**

Stožer civilne zaštite je stručno, operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama. Stožer civilne zaštite obavlja zadaće koje se odnose na prikupljanje i obradu informacija ranog upozoravanja o mogućnosti nastanka velike nesreće i katastrofe, razvija plan djelovanja sustava civilne zaštite na svom području, upravlja reagiranjem sustava civilne zaštite, obavlja poslove informiranja javnosti i predlaže donošenje odluke o prestanku provođenja mjera i aktivnosti u sustavu civilne zaštite na području Općine Matulji. Kada se proglasi stanje neposredne prijetnje, katastrofe i velike nesreće, načelnik općine aktivira Stožer civilne zaštite koji rukovodi i usklađuje aktivnosti operativnih snaga i ukupnih ljudskih i materijalnih resursa zajednice.

Stožer CZ je tijekom 2024. godine održao tri redovna sastanka, gdje su se razmatrale teme vezane za sustav civilne zaštite, Analiza stanja sustava civilne zaštite na području Općine Matulji za 2023. godinu, Godišnji Plan razvoja sustava civilne zaštite na području Općine Matulji za 2024. godinu, Plan rada Stožera civilne zaštite Općine Matulji za ljetnu požarnu sezonu 2024., prijedlog Plana operativne provedbe Programa aktivnosti u provedbi posebnih mjera zaštite od požara od interesa za Općinu Matulji u 2024. godini kao i njihovo izvršenje, prijedlog Plana aktivnog uključivanja svih subjekata zaštite od požara na području Općine Matulji, Financijski plan – Općine Matulji, Plan čišćenja cestovnog pojasa nerazvrstanih cesta od lako zapaljivih tvari.

Zapovjednik JVP Opatija, podnesao je detaljna izvješća o provedenim aktivnostima na planu provedbe posebnih mjera zaštite od požara na području Liburnije, s naglaskom na protupožarnu sezonu 2024. godine u Hrvatskoj koju su obilježili dugotrajni toplinski valovi i veliki požari koji su nerijetko izbijali na nekoliko lokacija istodobno, dok na području Liburnije nisu zabilježeni veći požari otvorenog prostora. Istaknuta je i problematika klimatskih promjena i nepovoljnih vremenskih uvjeta pri čemu su ljeta u pravilu postala natprosječno topla i nepredvidiva, što otežava planiranje potrebne vatrogasne opreme i sredstava, kao i broja potrebnih operativno sposobnih vatrogasaca za potrebe požarne sezone.

Nadalje, raspravljano je i o problemu učestale pojave požara otvorenog prostora tijekom ranoproljetnih poljoprivrednih radova gdje se uz biljni otpad spaljuje građevinski i miješani kućni otpad što je između ostalog izričito zabranjeno kroz članak 18. Zakonom o gospodarenju otpadom. Zajednički stav članova stožera je da je potrebno sustavno poraditi na edukaciji stanovništva o mjerama opreza, redovitog čišćenja privatnih parcela i održavanja zelenih površina na pravilan način, sve u cilju smanjenja rizika od pojave požara te smanjenja onečišćenja okoliša. Jednako tako je izražen zajednički stav da je potrebno sve počinitelje protupravnih radnji adekvatno sankcionirati kako bi se takve radnje svele na minimum.

Sukladno županijskoj Odluci o uvjetima loženja vatre na otvorenom prostoru od 2002. godine, u vremenskom razdoblju od 1. lipnja do 30. rujna zabranjeno je svako loženje vatre na otvorenom prostoru i građani i turisti pridržavali su se većinom pridržavali navedene Odluke, može se zaključiti da su isti svojim odgovornim ponašanjem zasigurno pridonijeli da ovogodišnja protupožarna sezona na području Liburnije prođe bez većih vatrogasnih intervencija. Naravno, bilo je i neodgovornih pojedinaca koji su unatoč svim upozorenjima ipak vršili spaljivanja, no brzom detekcijom i reakcijom nadležnih službi takvi su događaji prošli bez ozbiljnijih posljedica. Konkretno, u razdoblju od 1. lipnja do 30. rujna na području Grada Opatije te Općina Matulji, Lovran i Mošćenička Draga zabilježeno je 20 požara otvorenog prostora s ukupno opožarenom površinom od 362 m2, što dovoljno govori o iznimnoj organizaciji i koordinaciji vatrogasne službe.

Zaključno, sve izraženije klimatske promjene koje postaju sve učestalije i izraženije na našim područjima, predstavljaju svakim danom sve veći izazov za vatrogasne službe. Prilagodba novim uvjetima, ulaganje u tehnologiju i prevenciju te suradnja na globalnoj i lokalnoj razini bit će ključni faktor u borbi za zaštitu ljudi, okoliša i imovine.

NZJZ PGŽ podnesao je iscrpna izvješća od strane javnozdravstvene struke na kretanja epidemiološke situacije na području Liburnije. Naveo je da je epidemiološka situacija na području Liburnije dosta dobra, da ima ljudi zaraženih COVID-om, no da su simptomi relativno blagi, mali je broj hospitalizacija i mala smrtnost. Upozoreno je na sezonsku incidenciju respiratornih infekcija kojoj pogoduju blagdanske i karnevalske manifestacije tijekom zimskih mjeseci, prilikom kojih dolazi do velikog okupljanja ljudi što sa sobom nosi porast oboljelih od COVID-a, kao i od ostalih respiratornih zaraznih bolesti. Istaknut je problem korištenja zaštitnih maski za zaštitu od respiratornih infekcija koje su dodatno pri korištenju opteretile zdravstveno osoblje, a ponovno se javio problem odbacivanja korištenih zaštitnih maski od strane neodgovornih građana, koji su ih nakon korištenja odbacivali u okoliš oko zdravstvenih ustanova.

Nadalje, upoznao je članove Stožera s novim Zakonom o vodi za ljudsku potrošnju („Narodne novine“ broj 30/23) i Pravilnikom o kontroli parametara kućne vodoopskrbne mreže potrošača i drugih sustava od javnozdravstvenog značaja te planu i programu edukacije svih dionika („Narodne novine“ broj 43/24). Navedenim Pravilnikom uređuje se način kontrole parametara kućne vodoopskrbne mreže prioritetnih objekata (škola, vrtića, zdravstvenih ustanova, sportskih objekata, domova umirovljenika, hotela, kampova...) i drugih sustava od javnozdravstvenog značaja u smislu obveze županijskih zavoda za javno zdravstvo na uzorkovanje vode jednom godišnje na točno određenim lokacijama za potrebe određivanja parametara olovo i bakterije Legionella. Na području Liburnije obrađeno nešto više od polovine prioritetnih objekata te da se rezultati u velikom broju slučajeva nisu pokazali dobrima. Isto tako, naveden je problem koji se javlja prilikom pogrešne reinterpretacije nalaza u javnosti (kao primjer uzima nastalu situaciju na Kampusu na Trsatu i vrtiću u Benkovcu, gdje su otkrivene pozitivne vrijednosti na bakteriju te je situacija na jedan vrlo senzacionalistički način dospjela u medije). Županijski zavodi za javno zdravstvo u svom radu uvijek poštuju sve zakonske odredbe te se strogo pridržavaju pravila struke prilikom provođenja službenih kontrola, a sve u cilju zaštite zdravlja i života svojih građana. NZJZ PGŽ je u dva navrata 09.04. i 16.04.2024. održao edukacije za privatne iznajmljivače na temu održavanja i zakonske obveze uzorkovanja bazenske vode.

Preventivne aktivnosti na suzbijanju zaraznih bolesti u turističkim i trgovačkim objektima (hrana, bazenske vode, higijena) zapinje zbog manjka sanitarnih inspektora na terenu što je problem na razini čitave države.

Spomenut je i problem sezonskih radnika u turizmu koji dolaze iz drugih zemalja koji dobiju zdravstvenu zaštitu preko poslodavca putem HZZO-a, ali se to u praksi ne može ostvariti jer ih ordinacije primarne zdravstvene zaštite ne mogu primiti zbog preopterećenosti brojem pacijenata.

Na inicijativu liburnijskih stožera Civilne zaštite i Područnog ureda civilne zaštite Rijeka, u matuljskom amfiteatru je 29. veljače upriličena demonstracija županijskih operativnih snaga sustava Civilne zaštite povodom Međunarodnog dana Civilne zaštite koji se obilježava 1. ožujka. U amfiteatru su postavljeni punktovi kroz koje je obišlo više od 450 djece iz matuljskog vrtića i osnovne škola, a uz Javnu vatrogasnu postrojbu Opatija i Gradsko društvo Crvenog križa Opatija, svoj rad su prezentirali i Državna intervencijska postrojba civilne zaštite Rijeka, Zavod za hitnu medicinu PGŽ-a, Hrvatska gorska služba spašavanja (stanica Rijeka), specijalistička postrojba Civilne zaštite PGŽ-a, te Policijska uprava Primorsko-goranska koju je predstavljala Policijska postaja Opatija.

1. **OPERATIVNE SNAGE VATROGASTVA**

**Područna vatrogasna zajednica "Liburnije"**

**Javna vatrogasna postrojba Opatija**

**Dobrovoljno vatrogasno društvo "Kras" Šapjane**

Sustav zaštite od požara podrazumijeva planiranje zaštite od požara, propisivanje mjera zaštite od požara građevina, ustrojavanje subjekata zaštite od požara, provođenje mjera zaštite od požara, financiranje zaštite od požara te osposobljavanje i ovlašćivanje za obavljanje poslova zaštite od požara, s ciljem zaštite života, zdravlja i sigurnosti ljudi i životinja te sigurnosti materijalnih dobara, okoliša i prirode od požara, uz društveno i gospodarski prihvatljiv požarni rizik.

U cilju zaštite od požara poduzimaju se organizacijske, tehničke i druge mjere i radnje za:

– otklanjanje opasnosti od nastanka požara,

– rano otkrivanje, obavješćivanje te sprječavanje širenja i učinkovito gašenje požara,

– sigurno spašavanje ljudi i životinja ugroženih požarom,

– sprječavanje i smanjenje štetnih posljedica požara,

– utvrđivanje uzroka nastanka požara te otklanjanje njegovih posljedica.

Sukladno važećim zakonskim propisima te Procjeni ugroženosti od požara i tehnoloških eksplozija i Planu zaštite od požara, vatrogasnu djelatnost na području Općine Matulji provode Javna vatrogasna postrojba Opatija i dobrovoljno vatrogasno društvo "Kras" Šapjane, koji zajednički djeluju kroz rad i koordinaciju Područne vatrogasne zajednice "Liburnije", na čelu s zajedničkim vatrogasnim zapovjedništvom u kojem je zapovjednik JVP Opatija ujedno i zapovjednik Područne vatrogasne zajednice "Liburnije".

U Javnoj vatrogasnoj postrojbi Opatija trenutno je zaposleno ukupno 40 profesionalnih vatrogasaca, od čega je 36 operativnih vatrogasaca organizirano u cjelodnevnom režimu rada u turnusima, ne uključujući zapovjednika, zamjenika zapovjednika, pomoćnika zapovjednika za preventivu i pomoćnika zapovjednika za operativu i tehniku, koji također u slučaju potrebe aktivno učestvuju na intervencijama. Svoju spremnost osiguravaju provođenjem redovitog uvježbavanja i osposobljavanja prema Planu rada, kao i održavanjem tehničke ispravnosti vozila i opreme za intervencije.

Kao ispomoć Javnoj vatrogasnoj postrojbi Opatija u većim intervencijama (požari otvorenog prostora, strukturni požari, tehničke intervencije) odnosno kao sudionici Programa aktivnosti, Plana protupožarnih ophodnji, nezaobilazan segment su dobrovoljni vatrogasci društva "Kras" Šapjane.

Tijekom 2024. godine u programu provođenja preventivnih mjera zaštite od požara unutar sustava Civilne zaštite prema godišnjem programu mjera u JLS-a izvršeno je slijedeće:

- vršen je nadzor nad radom dimnjačarske službe gdje je zaprimljeno od strane korisnika i samog koncesionara određen dio pritužbi koje su rješavane sukladno zakonu i na obostrano zadovoljstvo.

- nastavljena je dobra praksa komunikacije s dijelom pravnih osoba lokalnog, javnog sektora vezano za zaštitu od požara, zaštitu i spašavanje.

- vršena je detekcija i nadzor nelegalnih odlagališta otpada na području svih JLS

U dijelu poslova JVP Opatija koji obuhvaćaju poslove preventive, treba istaći sljedeće:

* Praćenje rada dimnjačarske službe i koordinacija s građanima za sve četiri JLS Liburnije
* Izrada programa aktivnosti u provedbi posebnih mjera ZOP-a za sve četiri JLS Liburnije
* Nadzor protupožarnih prosjeka i cesta te suradnja s inspekcijom ZOP-a
* Organizacija i priprema dokumenata za sjednice Stožera CZ
* Zaštita od požara u graditeljstvu - davanja mišljenja sukladno Pravilniku o uvjetima za vatrogasne pristupe (pribavljanje pozitivnog mišljenja nadležne vatrogasne postrojbe o mogućnosti izvršenja učinkovitog gašenja i evakuacije raspoloživom tehnikom)

Jedan od važnih dijelova pripremnih radnji zacrtanih u Programu aktivnosti u provedbi posebnih mjera zaštite od požara je preventiva. Preventivna djelovanja su glede pripremnih radnji za ljetnu protupožarnu sezonu te poduzimanja određenih aktivnosti zajedno sa zapovjedništvom Područne vatrogasne zajednice Liburnija, Javnom vatrogasnom postrojbom Opatija, Hrvatskim šumama - Šumarija Opatija-Matulji, J.U. Park prirode "Učka", te JLS, stožerima CZ, Policijskom postajom Opatija, obuhvatile slijedeće protupožarne aktivnosti vezane za zaštitu šuma od požara:

* Hrvatske šume u cilju sprječavanja izbijanja požara otvorenog prostora na dijelu šuma kojim gospodare, sukladno svom godišnjem operativnom Planu zaštita šuma od požara u Šumariji Opatija-Matulji izvršavali su sljedeće:

1. Organizacija i provođenje motriteljsko-protupožarne službe
2. Održavanje svijetlih pruga na području cijele šumarije gdje su uvjeti tražili nužne radnje
3. Održavanje Protupožarnih prosjeka s elementima šumskih cesta
4. Postavljanje znakova upozorenja

Nastavljene su aktivnosti Javne ustanove „Park prirode Učka'', za sezonu povećane opasnosti od nastanka požara otvorenog prostora u 2024. godini, uz svezi pripreme sezone, planiranja, te provedbe mjera provedeno je sljedeće:

* Izrađen je Plan motrenja, čuvanja i ophodnje za područje Parka prirode Učka za 2024. godinu, koji je dostavljen svim sudionicima sukladno Programu aktivnosti Vlade RH za 2024. godinu s rokovima izvršenja.
* U ljetnim mjesecima motriteljsko dojavna služba vršila je ophodnje područjem Parka, a pojačan nadzor vršio se u danima velike i vrlo velike opasnosti od požara.
* Ove godine zbog nemogućnosti zapošljavanja motritelja na motriteljskom mjestu Vojak šire područje pojačano se motrilo i termalnom protupožarnom kamerom sa vrha Vojak. Pojačano motrenje područja s kamerom povećalo je sigurnost i sprečavanje nastanka većih požara otvorenog prostora, a u nekoliko intervencija kamerom su se pratili nastali požari, te je služila i za koordinaciju letenja protupožarnih zrakoplova.
* Za potrebe nadzora požara i prilikom aktivnosti gašenja i sprečavanja širenja požara većih razmjera, Javna ustanova PP Učka sporazumom je ustupila na korištenje termalnu kameru Javnoj vatrogasnoj postrojbi Opatija i Javnoj vatrogasnoj postrojbi Labin, koje su aktivno koristile kameru za vrijeme operacija gašenja.
* Za potrebe gašenja većih požara Javna ustanova PP Učka omogućila je korištenje vode iz spremnika javnim vatrogasnim postrojbama na lokacijama "Podmaj", "Rovozna", "Hranilište za supove". Svi spremnici za vodu imaju vanjski pristup.

Karakteristike i pozicija spremnika:

* CISTERNA u sklopu kuće Podmaj (vanjski pristup na krovu): cca 20m3, HTRS96 (318874 E, 5015610 N)
* CISTERNA u sklopu kuće Rovozna (vanjski pristup na krovu): cca 20m3, HTRS96 (320466 E, 5009062 N)
* CISTERNA u sklopu Hranilišta (vanjski pristup unutar ograde): cca 17m3, HTRS96 (319715 E, 5013022 N)
* Park prirode Učka je proveo zajedničke aktivnosti s ostalim sudionicima u provedbi posebnih mjera zaštite od požara (JVP, HR Šume) i izvršeni su koordinirani obilasci terena prije protupožarne sezone.

Tijekom protupožarne sezone 2024. na području Parka prirode Učka i šire, unatoč znatnom broju dana s velikom i vrlo velikom opasnošću od nastanka i širenja požara otvorenog prostora, nisu zabilježeni značajniji požari otvorenog prostora.

U cilju ranog uočavanja i početka gašenja požara nastalih na otvorenom prostoru sezonski vatrogasci DVD-a Opatija, "Kras" Šapjane, "Sisol" M. Draga, kao i dežurni članovi svih DVD-a PVZ "Liburnije" vršili su protupožarne ophodnje u danima kada je indeks opasnosti od nastanka i širenja požara otvorenog prostora bio velik i vrlo velik na području djelovanja svojih društava i šire. Ophodnje su se odrađivale temeljem Plana motrenja čuvanja i ophodnje otvorenog prostora za Grad Opatiju, Općine Lovran, Matulji, Mošćenička Draga i uz koordinaciju Javne vatrogasne postrojbe Opatija.

Tako je pravac kretanja ophodnji bio:

**DVD Opatija**: Opatija – Ičići – Poljane – Veprinac – Lisina – Rukavac - Pobri - Opatija,

**DVD Lovran:** Lovran–Medveja–Kali– Liganj – Tuliševica - Lovranska Draga - Tunel Učka – Dobreć - Lovran.

**DVD "Kras" Šapjane:** Šapjane – Rupa - Permani – Brešca – Mune – Pasjak - Šapjane

**DVD "Sisol" M. Draga:** M.Draga–Mošćenice-Sv.Jelena- Sisol–Bodaj – Zagorje – Brseč - M. Draga

**DVD Učka:** Vela Učka - Mala Učka - Vela Učka – Poklon - Vela Učka

U razdoblju od 01.06. do 30.09.2024. godine na području PVZ Liburnije odnosno Grada Opatije i Općina Matulji, Lovran i Mošćenička Draga, u 30 dana kada je od strane DHMZ-a i HVZ-a bila proglašena velika i vrlo velika opasnost od nastanka i širenja požara otvorenog prostora, te po nalogu nadležnog zapovjednika JVP Opatija zbog najave grmljavinskih nevremena izvršeno je ukupno 102 protupožarne ophodnje u kojima je prijeđeno 6021 km terena. U ophodnjama su učestvovali svi zaposleni sezonski vatrogasci PVZ Liburnije i dio dežurnih članova DVD-a, ostvarivši 638 radnih sati na terenu.

**Vatrogasne intervencije**

U razdoblju od 01. siječnja do 31. prosinca 2024. godine Javna vatrogasna postrojba Opatija imala je ukupno 423 intervencije, koje u usporedbi s 2023. godinom (574 intervencija) predstavljaju smanjenje od 26,3% ili 151 intervencije manje u odnosu na rekordnu 2023. godinu, no to je još uvijek veći broj intervencija za 11% u odnosu na desetogodišnji prosjek. Od toga najveći broj intervencija ostvaren je u srpnju (48) i rujnu (47), a najmanji broj intervencija ostvaren je u mjesecu studenom (23). Sagledavajući područje Općine Matulji, u 2024. godini je zabilježeno 129 intervencije što iznosi 30,5 % od ukupnog godišnjeg broja vatrogasnih intervencija JVP Opatija.

Iz analize predmetnih požara otvorenog prostora, dio požara i dalje se odnosi na neprijavljivanje spaljivanja biljnog otpada koji se nažalost miješa s kućnim i građevinskim otpadom te se potom spaljuje i to je loša navika građanstva koju je potrebno sustavno mijenjati iz više razloga.

Osnovni razlog je smanjenje potencijalno opasnih radnji koje uzrokuju požare, zatim zaštita prirode kroz smanjenje emisije stakleničkih plinova te smanjenje emisije štetnih produkata koji nastaju prilikom spaljivanja otpada, poglavito umjetnih materijala. I dalje je potrebno težiti za što boljom komunikacijom vatrogasnih struktura s javnošću kako bi se povisila svijest o štetnosti ovakvog načina zbrinjavanja otpada te ukazalo na mogućnost alternativnih načina zbrinjavanja otpada.

Određeni broj neodgovornih pojedinaca koji usprkos zabrani vrše spaljivanje biljnog i djela mješovitog otpada u vrijeme kada je zabrana na snazi te se promišljaju načini kako u suradnji s drugim institucijama učinkovito suzbiti ovakvo ponašanje.

**Dobrovoljno vatrogasno društvo „Kras" Šapjane**

Tijekom provedbe Plana operativne provedbe Programa aktivnosti u provedbi posebnih mjera zaštite od požara od interesa za RH u 2024. godini za Općinu Matulji, DVD „Kras" u ljetnoj sezoni od 1.lipnja do 30. rujna imalo je dva zaposlena sezonska vatrogasca koji su bili raspoređeni u JVP Opatija.

Pregled ostalih aktivnosti provedenih u 2024.godini :

* Sudjelovanje u organizaciji i provedbi društvenih i sportskih manifestacija
* Provedeno osposobljavanje i usavršavanje vatrogasnih kadrova
* Provedene praktične, kondicijske i tjelesne vježbe
* Donesen Financijski plan i Godišnji program rada
* Redovito je provjeravano stanje ispravnosti postojeće opreme i vozila
* Redovito su održavani sastanci zapovjedništva
* Obilježen je prigodno dan Sv. Florijana, zaštitnika vatrogastva
* Obavljeni su redovni liječnički pregledi operativnih članova
* Osigurani su svi članovi za slučaj nezgode
* Redovito čišćenje spremišta i garaža te održavanje opreme i vozila
* Rad na promociji vatrogasne službe i primanje novih članova u društvo.

Slijedom navedenog može se istaknuti da su vatrogasne snage uspješno obavile sve zadaće koje su proizašle temeljem operativnih aktivnosti, pravnih akata, zakonskih odredbi što je nepovratno rezultiralo dobrim stanjem protupožarne zaštite na području Općine Matulji u 2024. godini.

1. **OPERATIVNE SNAGE HRVATSKOG CRVENOG KRIŽA**

**Gradsko društvo crvenog križa Opatija i Aktiv CK Matulji**

Društvo CK Primorsko-goranske županije ima 10 Gradskih društava sa ukupno oko 50 zaposlenika i više stotima volontera. Imaju osnovan Interventni tim sa 18 pripadnika, objekt Doma CK Rijeka na adresi J.P. Kamova 32 površine 5.000m2 sa smještajem za 100 osoba i 1000 obroka dnevno. Osim navedenog, u vlasništvu su još 2 objekta za smještaj do 200 i 150 osoba te kuhinjama. Operativne snage Hrvatskog Crvenog križa su temeljna operativna snaga sustava civilne zaštite u velikim nesrećama i katastrofama i izvršavaju obveze u sustavu civilne zaštite sukladno posebnim propisima kojima se uređuje područje djelovanja Hrvatskog Crvenog križa i planovima donesenih na temelju posebnog propisa kojim se uređuje područje djelovanja Hrvatskog Crvenog križa, odredbama Zakona o sustavu CZ RH i Državnom planu djelovanja civilne zaštite.

Gradsko društvo CK Opatija aktivno je učestvovao u radu stožera civilne zaštite Grada Opatije te operativno koordinirao i provodio dogovorene aktivnosti pogotovo u obilasku starijih i nemoćnih osoba te ih opskrbljivao sa namirnicama i lijekovima. Pored ovih aktivnosti djelatnici i volonteri Crvenog križa obavljali su i dio poslova koje strije osobe nisu mogle normalno obavljati (npr. plaćanje režija).

**Aktivnosti GDCK Opatija u sklopu djelatnosti kao operativne snage civilne zaštite za područje Liburnije tijekom 2024. godine**

1. Sudjelovanje u aktivnostima Stožera civilne zaštite Grada Opatije, Općine Matulji, Općine Lovran, Općine Mošćeničke Drage - pojedinačni i zajednički sastanci i dogovori.
2. Organiziranje akcija Dobrovoljnog darivanja krvi: 17 akcija na području Liburnije, ukupno pristupilo 846 darivatelja krvi (9% više u odnosu na prethodnu godinu) i ukupno prikupljeno 713 doza krvi (14 % više u odnosu na prethodnu godinu); prvi puta krv darovalo 87 osobe (38% više u odnosu na prethodnu godinu). Akcije prikupljanja krvi organiziraju se na području grada Opatije – Sportska dvorana Marino Cvetković; na području općine Matulji – ŠS dvorana Osnovne škole dr. Andrija Mohorovičić, Matulji; na području Lovrana – Kino Sloboda i/ili Učenički dom Lovran; u Iki – Fakultet za menadžment u turizmu i ugostiteljstvu (2 puta godišnje).Tijekom 2023.g dogovarana su dva nova lokaliteta za provedbu kalendara aktivnosti DDK u narednoj 2024., a to su zdravstvene ustanove Thalassotherapia Opatija i KOB Lovran. U 2024. g. to je uspješno realizirano, a važna je s aspekta hitnih potreba za dodatnom dozama krvi u zdravstvenom sustavu.
3. Djelovanje u kriznim situacijama:

Tijekom 2024. godine nastavljaju se aktivnosti u svezi pružanja humanitarne pomoći raseljenih osoba uslijed ukrajinske krize, a i nadalje u smanjenom opsegu u skladu sa smanjivanjem broja korisnika ove pomoći na području Liburnije. Broj osoba koje su na području Liburnije se reducirao te ih je kroz razne oblike pomoći u GDCK Opatije 2024.g bilo evidentirano cca 15 obitelji (35 osoba). I dalje se provode aktivnosti koje su propisane od HCK (evidencija pristiglih osoba za Službu traženja, psihosocijalna pomoć i podjela humanitarnih paketa). Kroz cijeli proces i u 2024. godini pratila nas je opatijska volonterka porijeklom iz Ukrajine koja je pomogla u prijevodima materijala za raseljene osobe kao i organizirala Viber grupu za iste. Ukupno je preuzeto i podijeljeno (preko DCK PGŽ od strane HCK) hrane u količini 640.50 kg (osnovni paket namirnica prema standardu HCK).

1. Služba traženja

Sukladno Zakonu o HCK-a u GDKC Opatija djeluje i Služba traženja čiju djelatnost provodi djelatnica GDCK Opatija, kao povjerenik za Službu traženja prema Pravilniku HCK. Prema evidenciji iz baze podataka GDCK Opatija još uvijek je „otvoreno" 11 zahtjeva za traženje koja su pokrenuta kod GDKC Opatija te se dalje sukladno proceduri rada kao ,,otvoreni" vode i u Nacionalnoj bazi Službe traženja pri HCK-a i to prema kategorijama:

* 9 zahtjeva za osobe nestale tijekom Domovinskog rata
* 1 zahtjev za traženje osobe nestale u sukobu u Bosni i Hercegovine

I u 2024. godini aktivno se evidentiraju osobe pristigle iz Ukrajine, zbog aktualne ukrajinske krize koja je započela u veljači 2022. godine. Ukupan broj osoba koje su evidentirane pri GDCK Opatija je 396 osoba.

1. Tečaj i ispit iz pružanja prve pomoći osobama ozlijeđenim na radu za djelatnike: Liburnije Riviera hotela i djelatnika Keight Hotela. Ukupno je osposobljeno 30 osoba iz pružanja prve pomoć osobama osposobljenim prema Zakonu o zaštiti na radu.
2. Edukacije članova interventnog tima GDCK Opatija

a) Jedna volonterka GDCK Opatija i članica interventnog tima završila je u listopadu 2024. edukaciju Hrvatskog Crvenog križa u Zagrebu pod nazivom „Osposobljavanje za predavače prve pomoći za vozače“ za licenciranog predavača Prve pomoći.

b) Jedna volonterka GDCK Opatija i članica interventnog tima je također završila Trening za trenere – „Terenska jedinica mladih HCK“ koja se je održala u Centru za edukaciju GDCK Osijek u Orahovici od 8.10 do 11.10.2024. godine te je sudjelovala na Nacionalnoj vježbi Interventnih timova Hrvatskog Crvenog križa koja se je održala u Makarskoj od 04. do 06.10.2024. godine.

c) Dvojica članovi GDCK Opatija, ujedno i članovi interventnog tima GDCKO i DCK PGŽ sudjelovali su na redovnoj zajedničkoj vježbi svih operativnih snaga CZ PGŽ, u Šapjanama,12.10.2024.godine. Tema edukacije je bila: Požar otvorenog prostora.

d) Jedan član Interventnog tima završio je Edukaciju za osnovne jedinice Interventnog tima u organizaciji DCK PGŽ u razdoblju od 21. do 24.03.2024., a 18.05.2024. sudjelovao je organizaciji natjecanja Prve pomoći ekipa operativnih snaga Civilne zaštite PGŽ u Brod Moravice.

1. Skladište GDCKO za opremu i pribor za djelovanje u kriznim situacijama:

Na privremeno korištenje u Poljanama na adresi Poljane 67, GDCK Opatija ima jednu prostoriju od početne tri u suterenu (prizemno, pored trgovine Radnik Opatija d.d.). S time su reducirane mogućnosti za optimalno skladištenje i funkcioniranje korištenje opreme i pribora te organiziranost kompleta za pripravnost i za djelovanje. Inspektor civilne zaštite tijekom nadzora 14. rujna 2023. skrenula je pozornost na upitnost ovog skladišnog rješenje u smislu promptnog reagiranja u slučaju potrebe odnosno da je ovo skladište više dislocirano pod pretpostavkom krizne situacije u kojoj se do toga ne bi moglo doći. U svezi postojećih prostornih kapaciteta GDCK Opatija na adresi J. Rakovca 15 prostorije za potencijalno skladištenje opreme, pribora i sredstava za rad izrazito su vlažne uz promočivanje kod svakih jačih oborina te i dalje nisu primjerene za skladištenje većine opreme za krizne situacije. Ulaganje u sanaciju tog prostora podrazumijevalo bi značajan financijski izdatak uz upitan rezultat, a u pokušajima iznalaženja novog mjesta za rad i smještaj GDCKO do sada nema pomaka u rezultatima istoga. Nekoliko potencijalnih prostora koje se spominjalo za tu namjenu izdato je od strane JLS u komercijalne svrhe. Nadalje, u 2024. je započelo provođenje EU projekta „Zajedno u pomoći potrebitima“ u sklopu programa „Zaželi – prevencija institucionalizacije“ (faza IV) koji je do sada obuhvatio ukupno 66 korisnika. Nositelj projekta je Općina Matulji dok je GDCK Opatija partner na projektu.

1. Skrb o ranjivim skupinama

GDCK Opatija kontinuirano provodi pružanje usluga pomoći i njege u kući starijim i slabije pokretnim osobama na području Liburnije, a preko programa Ministarstva rada, mirovinskog sustava, obitelji i socijalne politike te socijalnog programa 4 JLS na području djelovanja GDCKO. Obuhvaćeno je cca 44 korisnika u 2024. za koje imamo bazu podataka kao značajnu informaciju u zbrinjavanju ove ranjive skupine u kriznim situacijama (zadnji primjer bila je pomoć starijim i nemoćnim sugrađanima u okviru pandemije COVID-19).

**4. OPERATIVNE SNAGE HRVATSKE GORSKE SLUŽBE SPAŠAVANJA**

**Stanica HGSS Rijeka**

Hrvatska gorska služba spašavanja kao nositelj djelatnosti gorskog spašavanja, čiji su pripadnici specijalizirani za traganje i spašavanje u planinama, na nepristupačnim područjima, te pri elementarnim nepogodama i drugim akcidentnim situacijama, kada treba upotrijebiti posebne sposobnosti, spasilačku tehniku i opremu, stavit će Općini Matulji na raspolaganje svoje stručno osposobljene kadrove i raspoloživu opremu. Hrvatska gorska služba spašavanja – stanica Rijeka provodila je svoje redovne aktivnosti prema Planu rada i aktivnostima, te Financijskom planu HGSS – stanica Rijeka za 2024. godinu. Na području PGŽ djeluju dvije Stanice HGSS-a: HGSS Stanica Rijeka i HGSS Stanica Delnice.

HGSS Stanica Rijeka pokriva, osigurava i djeluje na području Kvarnerskih otoka i priobalja PGŽ.

Materijalna opremljenost Stanice Rijeka je dobra (standardni kompleti HGSS). Grad Opatija je na temelju Ugovora o sufinanciranju programskih aktivnosti u 2024. godini redovito izdvajao sredstva za redovne aktivnosti Hrvatske gorske službe spašavanja – stanica Rijeka.

U svom djelovanju i radu koordiniraju i surađuju sa:

- Županijskim centrom 112 (u slučaju potrebe Centar mobilizira članstvo, osigurava i

dobavlja potrebne informacije te pomaže u pripremi i koordinaciji rada s ostalim

službama)

- Policijom (na poziv izlaze na teren u potrage za nestalim osobama ili policija

osigurava mjesto događaja tijekom intervencije),

- Zavodom za hitnu medicinsku pomoć PGŽ (u koordinaciji dogovara se potreba

izlaska pojedine službe na teren, a pri kraju akcije dogovaraju način, mjesto i vrijeme

preuzimanja unesrećene osobe radi transporta u bolnicu)

- Nacionalna središnjica za traganje i spašavanje na moru (u slučaju potrebe

komuniciraju sa središnjicom kada se radi o spašavanju posade i plovila na obali ili

pretragama nepristupačnih dijelova obale)

- Vatrogasnom zajednicom PGŽ-a

- Postrojbe civilne zaštite s kojima se održavaju godišnje koordinirane aktivnosti

uvježbavanja spremnosti za slučaj većih nezgoda, nepogoda ili katastrofa.

Tijekom 2024.g. HGSS Stanica Rijeka je odradila cijeli niz aktivnosti predviđenih u planu rada.

Pregled rada i analiza aktivnosti podijeljeni su u 5 područja aktivnosti:

1. Akcije spašavanja i intervencije na koje se mobiliziralo i slalo spašavatelje

2. Preventivna dežurstva odrađena na organiziranim događanjima na nepristupačnom

terenu, a u sklopu zakonskih obveza organizatora ili naručitelja

3. Rad na održavanju znanja i sposobnosti za provođenje svih vrsta akcija spašavanja,

potraga te rad na stručnom i specijalističkom usavršavanju

4. Rad na edukaciji članstva unutar HGSS-a na tečajevima osnovne obuke za gorskog

spašavatelja HGSS-a, na tečajevima specijalističke obuke te rad na edukaciji i

prevenciji potencijalno ugroženih interesnih skupina izvan HGSS-a (planinarske,

alpinističke, speleološke škole, vrtići za djecu)

5. Sudjelovanje u radu vrhovnih tijela HGSS-a (redovni sastanci Izvršnog odbora

HGSS-a, sastanci stručnih komisija, Vijeće stanica HGSS-a, kongres IKAR-CISA...)

.

**5*.* PRAVNE OSOBE I UDRUGE GRAĐANA**

**5.1. Pravne osobe**

Pravne osobe od interesa za sustav civilne zaštite Općine Matulji su one pravne osobe koje su svojim proizvodnim, uslužnim, materijalnim, ljudskim i drugim resursima najznačajniji nositelji tih djelatnosti na području Općine. Popis i podaci o pravnim osobama od interesa za sustav civilne zaštite Općine Matulji mijenjat će se i dopunjavati ovisno o nastalim promjenama i potrebama Općine. Pravne osobe obavljaju svoje redovne djelatnosti sukladno njihovim planovima i programima poslovanja.

Odlukom o određivanju pravnih osoba Općine Matulji određene su pravne osobe od interesa za sustav CZ i to:

* Komunalac d.o.o. Jurdani - komunalno poduzeće temeljem Plana djelovanja civilne zaštite sukladno svojim tehničkim i ljudskim resursima obavlja poslove predviđenim planom za određenu vrstu ugroze uključujući radnje kod evakuacija i zbrinjavanja stanovništva, te po uputama i odlukama stožera CZ.
* Liburnijske vode d.o.o. Ičići - komunalno poduzeće temeljem Plana djelovanja civilne zaštite sukladno svojim tehničkim i ljudskim resursima obavlja poslove predviđenim planom za određenu vrstu ugroze uključujući radnje kod evakuacija i zbrinjavanja stanovništva, te po uputama i odlukama stožera CZ.
* Parkovi d.o.o. Opatija - komunalno poduzeće temeljem Plana djelovanja civilne zaštite sukladno svojim tehničkim i ljudskim resursima obavlja poslove predviđenim planom za određenu vrstu ugroze uključujući radnje kod evakuacija i zbrinjavanja stanovništva, te po uputama i odlukama stožera CZ.

**OSTALE SLUŽBE I PRAVNE OSOBE KOJE SE CIVILNOM ZAŠTITOM BAVE U OKVIRU REDOVNE DJELATNIOSTI (Ugovorne usluge)**

Općina Matulji u 2024. godini imala je planske ugovorne usluge sa slijedećim službama i pravnim osobama:

* Hrvatska gorska služba spašavanja-stanica Rijeka,
* Park prirode "Učka",
* Veterinarska stanica Rijeka, (higijeničarske i suzbijanje bjesnoće),
* Hitna medicinska pomoć u Cambierievoj ulici Rijeka (dežurstva),
* "Crikvenica-Opatija-Eko" (usluge dezinfekcije, dezinsekcije i deratizacije) i
* MUP – sigurna sezona.

**5.2. Udruge građana**

Općina Matulji ima veći broj udruga građana (sportskih, kulturnih i drugih) koje jednim dijelom i financira. Procjenjuje se da su udruge građana, uz ukupno stanovništvo, najveći potencijal u zaštiti i spašavanju. Udruge građana od interesa za sustav civilne zaštite na području Općine Matulji određuje načelnik Općine Matulji u skladu s Planom djelovanja civilne zaštite Općine Matulji.

**6. POVJERENICI CIVILNE ZAŠTITE**

Povjerenici civilne zaštite i njihovi zamjenici pripadnici su civilne zaštite i predstavljaju operativnu snagu za provođenje mjera i aktivnosti u sustavu civilne zaštite na području Općine Matulji.

**7. OPĆINSKO VIJEĆE**

U 2024. godini Općinsko vijeće na svojim sjednicama između ostalog je donijelo iz područja sustava civilne zaštite odluke o prihvaćanju sljedećih dokumenata:

* Analiza stanja sustava civilne zaštite na području općine Matulji za 2023. godinu s izvodom iz Proračuna za razvoj sustava Civilne zaštite
* Plan razvoja sustava civilne zaštite Općine Matulji za 2024. godinu s izvodom iz Proračuna za razvoj sustava Civilne zaštite

**8. OPĆINSKI NAČELNIK**

U 2024. godini Općinski načelnik donio je iz područja sustava civilne zaštite slijedeće dokumente:

* Plan operativne provedbe Programa u provedbi posebnih mjera zaštite od požara od interesa za RH u 2024. godini za Općinu Matulji
* Plan čišćenja cestovnog pojasa od lakozapaljivih tvari Općine Matulji u 2024. godini
* Plan motrenja, čuvanja i ophodnje
* Plan aktivnog uključivanja svih subjekata zaštite od požara na području Općine Matulji

**9. SUSTAV UZBUNJIVANJA**

U 2024. godini redovno se je testirala sirena Općine za uzbunjivanje stanovništva, svake prve subote u mjesecu u 12,00 sati prema planu ŽC 112.

**10. ZAKLJUČAK**

Temeljem ove Analize stanja sustava civilne zaštite na području općine predlaže se sljedeći zaključak:

Općina Matulji je ukupno gledajući poduzela planirane i potrebne aktivnosti, te su se uložila sredstva za organizaciju i razvoj sustava civilne zaštite zbog čega se može zaključiti da je sustav civilne zaštite na području Općine Matulji bio na zadovoljavajućoj razini.

Opremanje i stručna osposobljavanja vatrogasnih kadrova (JVP, PVZ, DVD-a) kao temeljne snage civilne zaštite općine redovno su obavljana u okviru vlastitih planova nabavke, obuke i vježbi. Ključne aktivnosti tijekom godine kvalitetno i dostatno provodili su Stožer CZ, GD CK Opatija, HGSS i ostali dionici sustava civilne zaštite.

Analizirajući utvrđene organizacijske snage sustava civilne zaštite procjenjuje se da je neophodan daljnji razvoj i unapređenje mogućnosti djelovanja svih subjekata civilne zaštite, uz osiguranje sredstava za njihovo opremanje sukladno Procjenama i Planovima, te razvojnim programima

KLASA: 240-08/25-01/2

URBROJ:2170-27-01/1-25-

Matulji, 17.03.2025.

OPĆINSKO VIJEĆE OPĆINE MATULJI

PREDSJEDNICA OPĆINSKOG VIJEĆA

Iva Letina v.r.

**Tablica 1.** Financiranje sustava civilne zaštite

**IZVOD IZ PRORAČUNA ZA RAZVOJ SUSTAVA CIVILNE ZAŠTITE OPĆINE MATULJI U 2024. GODINI**

|  |  |  |  |
| --- | --- | --- | --- |
|  |  |  |  |
| Red. br. | OPIS POZICIJE | PLAN | REALIZIRANO |
|  |
| 1. | JAVNO VATROGASTVO | **555.649,00** | **513.910,74** |  |
| 1.1. | Javna vatrogasna postrojba Opatija | 438.714,00 | 396.931,85 |  |
|  | Minimalni standard - Redovni rad | 135.021,00 | 135.021,00 |  |
|  | Iznad standarda - tekući izdaci | 295.889,00 | 256.006,42 |  |
|  | Iznad standarda - kapitalna ulaganja | 7.804,00 | 5.904,43 |  |
| 1.2. | Dobrovoljno vatrogasno društvo Kras | 116.980,00 | 116.978,89 |  |
|  | Redovni rad | 103.375,00 | 103.373,89 |  |
|  | Posebne mjere zaštite od požara | 5.310,00 | 5.310,00 |  |
|  | Kapitalna ulaganja | 8.295,00 | 8.295,00 |  |
| 2. | CIVILNA ZAŠTITA | **6.640,00** | **1.288,52** |  |
| 2.1. | Civilna zaštita | 1.990,00 | 1.288,52 |  |
| 2.2. | Tekuće donacije | 1.330,00 | 0,00 |  |
| 2.3. | Intelektualne usluge | 3.320,00 | 0,00 |  |
| 3. | SLUŽBE I PRAVNE OSOBE KOJE SE CIVILNOM ZAŠTITOM BAVE U OKVIRU REDOVNE DJELATNOSTI | **62.560,00** | **58.986,69** |  |
|  |
| 3.1. | Hrvatska Gorska služba spašavanja - stanica Rijeka | 2.000,00 | 2.000,00 |  |
| 3.2. | Park prirode Učka | 465,00 | 400,00 |  |
| 3.3. | Veterinarske usluge (higijeničarske i suzbijanje bjesnoće) | 22.000,00 | 21.150,57 |  |
| 3.4. | Hitna medicinska pomoć (dežurstvo u Cambierievoj ulici, Rijeka) | 5.440,00 | 5.440,00 |  |
| 3.5. | GD Crvenog križa Opatija | 24.000,00 | 22.000,00 |  |
| 3.6. | Udruga Lisina avantura Matulji | 2.655,00 | 2.655,00 |  |
| 3.6. | Dezinfekcija, dezinsekcija i deratizacija - Crikvenica-Opatija-Eko, usluge | 6.000,00 | 5.341,12 |  |
| 4. | Sigurnosna sezona MUP | **0,00** | **0,00** |  |
|  | **SVEUKUPNO ZA SUSTAV CIVILNE ZAŠTITE** | **624.894,00** | **574.185,95** |  |